Document ID: 32013R0298

32013R0298
L 090/48
SLUŽBENI LIST EUROPSKE UNIJE
UREDBA VIJEĆA (EU) br. 298/2013
od 27. ožujka 2013.
o izmjeni Uredbe Vijeća (EZ) br. 314/2004 o određenim mjerama ograničavanja u odnosu na Zimbabve
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 215.,
uzimajući u obzir zajednički prijedlog visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredba Vijeća (EZ) br. 314/2004 (1) provodi nekoliko mjera predviđenih Odlukom Vijeća 2011/101/ZVSP (2), uključujući zamrzavanje financijskih sredstava i gospodarskih izvora određenih fizičkih i pravnih osoba, subjekata i tijela.
(2)
Vijeće je 23. srpnja 2012. i 18. veljače 2013. zaključilo da bi održavanje mirnog i vjerodostojnog ustavnog referenduma u Zimbabveu predstavljalo važnu prekretnicu u pripremi demokratskih izbora čime se opravdava trenutna suspenzija većine preostalih mjera ograničenja koje je EU usmjerio protiv pojedinaca i subjekata.
(3)
S obzirom na rezultat ustavnog referenduma u Zimbabveu održanog 16. ožujka 2013., Vijeće je odlučilo suspendirati zabranu putovanja i zamrzavanje sredstava koje se primjenjuje na većinu pojedinaca i subjekata određenih u Prilogu I. Odluci 2011/101/ZVSP. Vijeće bi, s obzirom na stanje na terenu, trebalo preispitati suspenziju svaka tri mjeseca.
(4)
Neke od tih mjera spadaju u područje primjene Ugovora o funkcioniranju Europske unije i stoga je, posebno kako bi ih gospodarski subjekti u svim državama članicama jedinstveno primjenjivali, za njihovu provedbu potrebno zakonodavstvo na razini Unije.
(5)
Uredbu (EZ) br. 314/2004 stoga treba izmijeniti na odgovarajući način.
(6)
Kako bi se osigurala učinkovitost mjera predviđenih ovom Uredbom, ova Uredba treba stupiti na snagu sljedećeg dana od dana objave,
DONIJELO JE OVU UREDBU:
Članak 1.
Primjena članka 6. Uredbe (EZ) br. 314/2004 suspendirana je do 20. veljače 2014. u mjeri u kojoj se primjenjuje na osobe i subjekte navedene u Prilogu ovoj Uredbi. Suspenzija se preispituje svaka tri mjeseca.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 27. ožujka 2013.

Labels: 10
18
5